แบงก์แลนด์ฯรุกให้กู้รายใหญ่
แบงก์แลนด์แอนด์เฮ้าส์ ปรับพอร์ตสินเชื่อ รุกเพิ่มหนี้รายใหญ่ เน้นทำรีไฟแนนซ์
24 ก.ค. 2558

แบงก์แลนด์แอนด์เฮ้าส์ ปรับพอร์ตสินเชื่อ รุกเพิ่มหนี้รายใหญ่ เน้นทำรีไฟแนนซ์
นางศศิธร พงศธร กรรมการผู้จัดการใหญ่ ธนาคาร แลนด์ แอนด์ เฮ้าส์ เปิดเผยความคืบหน้าหาพันธมิตรทางธุรกิจ ล่าสุดมีสถาบันการเงินจากยุโรปเข้ามาพูดคุยเพิ่มอีก 2-3 ราย ทำให้ขณะนี้กำลังเจรจาอยู่ 5-6 ราย โดยธนาคารขอให้คู่เจรจาจัดทำข้อเสนอมาให้พิจารณา โดยเน้นว่าต้องเข้ามาช่วยยกระดับธนาคารให้ก้าวหน้า โดยเฉพาะด้านดิจิทัลแบงก์กิ้งและเสริมธุรกิจที่ยังไม่มี เช่น ธุรกรรมระหว่างประเทศ 
ทั้งนี้ การเตรียมความพร้อมในการมีพันธมิตรใหม่ จะต้องบริหารพอร์ตสินเชื่อให้มีความสมดุล ซึ่งตามโรดแมปมีเป้าหมายให้สินเชื่อรายย่อย เอสเอ็มอี และรายใหญ่ กระจายเท่ากัน 1 ใน 3 ของพอร์ต และยืนยันมาตลอดว่า การหาพาร์ตเนอร์มาร่วมธุรกิจ ไม่ใช่การควบรวมและซื้อขายกิจการ แม้พันธมิตรใหม่จะใส่ทุนเข้ามาเพิ่ม แต่ผู้ถือหุ้นเดิมยังอยู่
นางสุธารทิพย์ พิสิฐบัณฑูรย์ รองกรรมการผู้จัดการ กลุ่มสินเชื่อธนาคาร แลนด์ แอนด์ เฮ้าส์ กล่าวว่า ธนาคารยังตั้งเป้าสินเชื่อรวมปีนี้เติบโต 15-20% จากครึ่งปีแรกเติบโต 9.8% ยอมรับว่าเป็นเป้าหมายที่ท้าทาย ภายใต้ความระมัดระวังคุณภาพหนี้ เนื่องจากภาวะเศรษฐกิจไม่แน่นอน ดังนั้น พนักงานต้องทำงานหนักขึ้นในการหาลูกค้าเพิ่ม โดยสิ้นปีตั้งเป้าสัดส่วนสินเชื่อรายใหญ่เพิ่มขึ้นจาก 56% เป็น 60% สินเชื่อเอสเอ็มอีลดลงจาก 19% เป็น 17% และสินเชื่อรายย่อยลดลงจาก 25% เป็น 23%
อย่างไรก็ตาม กลยุทธ์สินเชื่อสำหรับลูกค้ารายใหญ่ เน้นการรีไฟแนนซ์เป็นหลัก โดยใช้ราคาเป็นตัวจูงใจ ซึ่งธนาคารยังเห็นช่องทางอยู่มากจากช่วงที่เศรษฐกิจไม่ดี หลายธนาคารเข้มงวดการให้สินเชื่อ เป็นโอกาสของธนาคารในการเข้าไปต่อยอดปล่อยสินเชื่อรายใหญ่ ส่วนสินเชื่อรายย่อยไม่รุกมาก ตั้งเป้าพอร์ตเท่ากับสิ้นปีที่แล้ว จากปัจจุบันติดลบอยู่ราว 400 ล้านบาท หากจะให้มียอดเท่าปีที่แล้ว ต้องมีการปล่อยใหม่เดือนละ 500 ล้านบาท
สำหรับหนี้ที่ไม่ก่อให้เกิดรายได้ (เอ็นพีแอล) ยังมีสัดส่วนที่ต่ำ เพียง 2% โดยธนาคารจะควบคุมให้อยู่ในระดับนี้ไปถึงสิ้นปี โดยเอ็นพีแอลที่เพิ่มขึ้นส่วนใหญ่เป็นสินเชื่อรายย่อยมากที่สุด ทำให้การปล่อยใหม่สินเชื่อรายย่อยที่เกือบทั้งหมดเป็นสินเชื่อบ้านจะคัดกรองเข้มงวดมากขึ้น อัตราอนุมัติเฉลี่ย 35% ของคำขอ แต่จะมีแคมเปญดอกเบี้ยพิเศษเพื่อรักษาฐานลูกค้าเดิม พร้อมโปรแกรมรีไฟแนนซ์สินเชื่อบ้านเพื่อดึงลูกค้าคุณภาพดีเข้าพอร์ต
นอกจากนี้ ธนาคารมีแผนตั้งสำรองหนี้เสียเพิ่มขึ้นในครึ่งปีหลังทุกเดือน จากปกติสำรองเดือนละ 500 ล้านบาท ธนาคารจึงคงเป้ากำไรเติบโตเพียง 20-25% ทั้งที่ครึ่งปีแรก กำไรสุทธิเพิ่มขึ้น 40.5% เนื่องจากแนวโน้มเศรษฐกิจในครึ่งปีหลังฟื้นตัวช้า จากการลงทุนของภาครัฐที่ยังไม่เป็นรูปธรรม และภาคเอกชนขาดความเชื่อมั่นไม่กล้าลงทุน หากภาครัฐยังลงทุนล่าช้าออกไป มีโอกาสที่เศรษฐกิจในปีนี้จะขยายตัวไม่ถึง 3%